钦定古今图书集成/明伦汇编/官常典/第755卷 > 金铉〈弟錝〉
## 钦定古今图书集成/明伦汇编/官常典/第755卷 > 金铉〈弟錝〉

按《明外史》本传：“铉字伯玉，武进人，占籍顺天之大兴。
祖汝升，南京户部郎中。父显名，汀州知府。铉有大志，
少以圣贤自期。年十八，举乡试第一。明年，崇祯改元，
成进士，不习为吏。改扬州府教授。日进诸生，阐濂、洛
正学，燕居言动，俱有规格，诸生严惮之。历国子博士、
工部主事。中官张彝宪奉敕总理户、工二部，将别建”
公署，铉耻为屈，抗疏言：“建署非体，恐诸曹奔走承顺，
罹交结之条，隳廉耻之节。”忤旨不纳。署既成，彝宪檄
诸曹谒见，视堂官礼。铉愤然曰：“是欲属吏我耶？”复抗
疏曰：“彝宪监视钱谷，未尝有堂属相临之体。今乃违
陛下敕谕，乖祖宗典制，抗颜昧心，妄自尊大，以圣朝
迪简之臣子，令罄折伛偻，强抑刑馀下，不亦轻朝廷、
辱一世之士耶？况从此奔趋纳结，彼日骄，此日谄，干
宪典，坏士风，弊胡可胜言？臣自矢无玷，生杀予夺，一
听至尊，决不敢匍匐彝宪之庭。犯《交结近侍律》。”疏入，
益忤旨，责以沽名。铉乃约两部诸僚有私谒者，众唾
其面，彝宪愠甚。铉当榷税杭州，辞疾请假。彝宪力摭
火器，不中程劾，铉落职，杜门谢客，环堵萧然，躬爨以
养父母，学日益邃。有询以《宗旨》者，正色曰：“日用躬行，
未之有得，何宗旨为？”朝士仰其贤，荐章屡上。十七年
春，始起兵部主事，巡视皇城。京师陷，铉恸哭急趋入
朝，见宫人狂奔出，知帝已崩，解牙牌北向四拜，投金
水河。从者力挽之，铉怒，奋臂跃入死。母章、妾王、弟錝
并同日死。福王时，赠太仆少卿，谥“忠节。”